Yngvar Martens (1908–1956)

Yngvar Martens (1908–1956) var en norsk frontkjemper og NS-fylkesfører.

 Familie, utdannelse og yrke 
Han var sønn av ingeniør Nicolay Martens jr. og hustru Adolfine Kristine Klüwer, som begge kom fra Steinkjer. Han ble født i Werne, nå en del av Bochum, i Tyskland mens foreldrene bodde der. I 1917 flyttet familien tilbake til Norge for godt.

Han gikk Statens skogskole i Steinkjer. Hans farfar Nicolay Martens sr. var skogskolens første bestyrer og ordfører i Steinkjer. Han studerte så videre ved Norges landbrukshøgskole på Ås og ble forstkandidat i 1932.

Han arbeidet som forstmann og sagbruksbestyrer i Trøndelag før krigen.

 Frontkjemper og NS-medlem 
Han meldte seg inn i Nasjonal Samling i 1933, og tilhørte den pangermanske fløyen i partiet.

Da Norge ble okkupert av tyskerne i april 1940, meldte Martens seg til tjeneste for partiet, og deretter for okkupasjonsmakten, i Trondheim. Han ble ansatt som tolk for tyskerne.

Da Nasjonal Samlings partiorganisasjon i Trøndelag ble delt i oktober 1940, ble Martens utpekt av Vidkun Quisling til fylkesfører for Nasjonal Samling i Nord-Trøndelag fra 1. november. Quisling gav ham svært gode skussmål som fylkesfører, og merket seg hans idealisme, men vedkjente at Martens innimellom kunne opptre provoserende. I januar 1941 flyttet fylkesorganisasjonen sitt kontor fra Trondheim til Steinkjer. Den 1. februar 1943 ble Martens erstattet som fylkesfører av sin personlige og ideologiske rival, den «norsk-nasjonalistiske» Torbjørn Eggen.

Fra april 1943 deltok Martens i kampene på østfronten for Germanske-SS Norge.

I landssvikoppgjøret etter krigen ble Martens dømt til 20 års tvangsarbeid, 10 års rettighetstap og 20 000 kroner i bøter.Riksarkivet: Landssvikssak 509, Inntrøndelag politikammer.

Martens ble løslatt tidlig i 1950-årene. Han arbeidet som forstmann i Solør de siste årene før han døde.

 Referanser 

 Eksterne lenker 


Kategori:Nordmenn født i Tyskland
Kategori:Norske frontkjempere
Kategori:Norske forstmenn
Kategori:Medlemmer av Nasjonal Samling
Kategori:Fylkesførere i Nasjonal Samling
Kategori:Nordmenn fra andre verdenskrig
Kategori:Nordmenn dømt i landssvikoppgjøret etter krigen